**התמחות במדידה והערכה חינוכית בדגש דיסציפלינרי**

**המחלקה להוראת המדעים במכון ויצמן למדע ברחובות**

**שנה"ל תשע"ח-תשע"ט**

ראש תכנית ההתמחות: פרופ' בת שבע אלון

צוות התכנית: ד"ר אלון לנגבהיים, ליאת בראון, ורוניקה סטרקוב, ד"ר יפעת הררי

רכזת ההתמחות: ליאת בראון

**אודות ההתמחות**

תהליכי מדידה והערכה אפקטיביים, אשר מהווים חלק מתהליך רציף של ניהול בית הספר ומשגרת העבודה בו, תורמים לשיפור ההוראה, הלמידה והישגי התלמידים, ובכך גם להצלחת בית הספר. הערכה בית ספרית מבוססת נתונים נחשבת אחד המנופים העיקריים לשינוי, חידוש, שיפור וקידום בית הספר. תרבות הערכה המתבססת על איסוף נתונים, עיבודם וניתוחם מאפשרת קיום דיאלוגים משמעותיים וקבלת החלטות פדגוגיות וארגוניות מושכלות, אשר תורמות לעיצוב העבודה החינוכית בבית הספר ולהצלחתו.

**תפקיד רכז הערכה בית ספרי**

"תפקידו של רכז ההערכה הוא להוביל להטמעתה של תרבות ההערכה הבית-ספרית בשיתוף עם בעלי תפקידים אחרים בצוות בית הספר ובכפיפות למנהל בית הספר." (חוזר מנכ"ל תשסח/10, כ"ז באייר התשס"ח, 01 ביוני 2008). רכז הערכה הינו הסמכות המקצועית בתחומי מדידה והערכה בביה"ס ומרכז את תהליכי ההערכה בבית ספרו. הרחבה על תפקיד רכז הערכה בית ספרי והערכה בית ספרית באתר ראמ"ה.[[1]](#footnote-1)

**מטרות הלימודים**

- הכשרת מורים לכהן בתפקיד רכז הערכה בבית הספר, לבצע פעולות הערכה פרטניות ומערכתיות, להפיק דו"חות ממאגרי מידע בית-ספריים וחיצוניים, וליזום דיון ולמידה משותפת עם סגל ההוראה לצורך שיפור וקידום תהליכים חינוכיים.

- הרחבת הפיתוח המקצועי של מורים בתחומים של הערכה ומדידה חינוכית, בדגש על הקניית כישורים וידע הנחוצים להעמקת הלמידה בתחום הערכה ומדידה בכיתה ובבית הספר בדגש על שיפור תהליכים פדגוגיים.

- חשיפה לדרכים שונות להערכה פדגוגית-דיסציפלינרית בכיתה ועבודה מולטי-דיסציפלינרית עם צוותי הוראה (כגון רכזי מקצוע) בבית הספר. ההכשרה במכון ויצמן היא בדגש מתמטי-מדעי (מתמטיקה, פיזיקה, ביולוגיה וכימיה).דגש על פרקטיקות ייחודיות בחינוך העל יסודי לרבות ייחודיותה של ההערכה.

**קהל היעד להתמחות**

התכנית מיועדת לבעלי תואר שני ותעודת הוראה, בעלי 5 שנות ניסיון לפחות בהוראה, המלמדים בחינוך העל יסודי במקצועות המדעיים והמתמטיקה.

**תנאי הקבלה להתמחות**

עמידה בתנאי הסף וראיון קבלה אישי.

**היקף ההתמחות מועד הלימודים**

-התמחות דו-שנתית בהיקף של 240 שעות, 120 שעות בכל שנה. התכנית מאושרת ע"י ראמ"ה ומשלבת תיאוריה ויישום.

-ההתמחות נפתחת אחת לשנתיים.

-הלימודים מתקיימים בימי ד' אחת לשבועיים בין השעות 19:30-15:45 לאורך כל השנה (ללא חופשת סמסטר) וימים מרוכזים בחופשות לאורך השנה ובחופשת הקיץ.

**תכנית ההתמחות ונושאי הלימוד**

תכנית ההתמחות נבנתה לפי מתווה ראמ"ה, וכוללת את רשימת נושאי החובה הנדרשים בהכשרה לתפקיד רכז הערכה בית ספרי ונושאים נוספים הקשורים בהערכה בית ספרית והערכה דיסציפלינרית.

**קורסים בשנה א'**

1. סטטיסטיקה ושיטות מחקר כמותיות
2. מבוא למדידה והערכה חינוכית, הערכה בהקשר הבית ספרי והמערכתי ותפקיד רכז הערכה בבית הספר
3. הל"ל-הערכה לשם למידה וחלופות בהערכה
4. הערכה בהקשר הדיסציפלינרי

**קורסים בשנה ב'**

1. שיטות מחקר איכותניות
2. פיתוח כישורי הנחיה והובלת צוות, קהילה לומדת ותרבות הערכה בית-ספרית
3. שיטות להפקת תועלת ממצאי הערכה
4. פרקטיקום יישומי

**פטורים והשלמות\***

יינתן פטור בהתאמה לקורסים רלוונטיים מתוך לימודי התואר השני. לדוגמה: מורים שלמדו קורס העוסק בדרכים ושיטות להערכת הישגים, ברמה של תואר שני, יקבלו פטור בהצגת גיליון ציונים ובאישור ראשת תכנית ההתמחות.

\*למורים שלא למדו קורס זה יינתן קורס מרוכז בחופשת הקיץ.

**שכר לימוד**

אין

**חובות הסטודנט**

חובת נוכחות במפגשים בהיקף של 80%

הגשת מטלות בקורסים השונים

ביצוע פרקטיקום מעשי במהלך השנה השנייה להתמחות והגשת דו"ח מסכם

**פרקטיקום**

במהלך שנת הלימודים השנייה יבצע המתמחה פרקטיקום יישומי, שיכלול התנסות בהערכת מושא הערכה בית-ספרי על פי בחירתו, תוך תיאום עם מנהל בית הספר וצוות התכנית.

**זכאות לתעודה**

מסיימי התכנית שעמדו בחובות הקורסים השונים יהיו זכאים לקבלת תעודה המעידה על סיום הלימודים בתכנית מטעם המחלקה להוראת המדעים במכון ויצמן למדע.

**גמול לעו"ה**

ההתמחות מוכרת לקידום מקצועי\* ולגמול עם ציון\*\*, בהתאם לדרגה המקצועית שבה נמצא המורה. ההתמחות מוכרת לשתי הרפורמות לפי הפירוט הבא:

* מורי "אופק חדש" בדרגות 3-9 יקבלו גמול בהיקף של 120 שעות על כל מסלול הלימודים (60 שעות בכל שנה).
* מורי "עוז לתמורה" יקבלו גמול בהיקף של 224 שעות (112 שעות בכל שנה).

\*הכרה בקידום מקצועי במסגרת "אופק חדש" ו"עוז לתמורה" משתנה מעת לעת וכפופה לשינויים של משרד החינוך.

\*\*היקף הגמול אינו תואם את ההיקף המלא של השעות הנלמדות בהתמחות.

1. <http://cms.education.gov.il/EducationCMS/Units/Rama/AarachaBeitSifrit/Rakaz_Aaraha.htm> [↑](#footnote-ref-1)